《六旬初度书怀》
清代·金孝维

日月不可驻，疾如驹过隙。我年甲已周，老境苦催迫。

视听虽未衰，鬓发欲垂白。感慨对生辰，长歌忆畴昔。

自我奉箕帚，家事多屯厄。绸缪御岁寒，屏当供宾客。

午夜共㸐膏，咿吾閒刀尺。君时课两弟，辛苦朝复夕。

诗律戒平庸，文章慎凡格。安贫少阋墙，乐道忘交谪。

献赋走长安，春风徒点额。归来卧茅屋，遣闷惟琴弈。

檐花几度红，庭草几回碧。壮志惜未施，年华欲虚掷。

一朝运重开，昆季俱通籍。粉署与冰垣，声名夸奕奕。

所居虽各巷，来往无閒隔。秋月和春花，赏心联绮席。

知止遽怀归，更卜城西宅。优游岁月长，逸兴寄泉石。

鸿案喜双清，鹿门愿初适。鸰原忽抱恸，悲感日增积。

卧病动经年，参苓两无益。今春幸渐瘥，瘦比经霜柏。

有酒且同斟，养生在夷怿。卅年忧与乐，回首皆陈迹。

达观任所之，人寿讵能百。

作者简介：金孝维，字仲芬，嘉兴人。礼部主事洁女，同县户部郎中钱豫章室。有《有此庐诗钞》。